Hlutverk einstakra sviða hjá embætti landlæknis samkvæmt breyttu skipulagi sem gekk í gildi 1. desember 2019 eru eftirfarandi : Eftirlit og gæði Sviðið hefur aðalumsjón með eftirliti með heilbrigðisstofnunum og heilbrigðisstarfsmönnum og gæðaþróun í heilbrigðisþjónustu . Eftirlitið tekur bæði til stofnana í opinberum rekstri og í einkarekstri . Hluti eftirlitsins er fólginn í úttektum innan stofnana sem og á starfsstöðvum heilbrigðisstarfsmanna . Sviðið hefur eftirlit með lyfjaávísunum og stuðlar að skynsamlegri lyfjanotkun landsmanna . Sviðið tekur á móti ábendingum og kvörtunum sjúklinga vegna heilbrigðisþjónustu eða ábendingum er lúta að lögum um sjúkraskrár . Rannsókn alvarlegra óvæntra atvika heyrir undir sviðið . Þessum málum er fylgt eftir og séð til þess að viðeigandi úrbætur séu gerðar . Beiting eftirlitsúrræða landlæknis gagnvart heilbrigðisstarfsmönnum heyra jafnframt undir sviðið , svo sem tilmæli , áminning , takmörkun eða svipting starfsleyfis . Sviðið hefur umsjón með veitingu starfsleyfa og sérfræðileyfa heilbrigðisstétta og veitir leyfi til að reka heilbrigðisstarfsstofu . Afgreiðsla umsókna um undanþágu frá aldursákvæði laga um heilbrigðisstarfsmenn til að reka starfsstofu í heilbrigðisþjónustu heyra jafnframt undir sviðið . Þá sinnir sviðið lögfræðilegum málefnum embættisins . Á sviði eftirlits og gæða í heilbrigðisþjónustu starfa 19 manns . Sviðsstjóri er Jóhann M. Lenharðsson , netfang jml(hja)landlaeknir.is Heilbrigðisupplýsingar Heilbrigðisupplýsingasvið er miðstöð heilbrigðisupplýsinga á Íslandi . Sviðið ber ábyrgð á skipulagningu og rekstri skráa á landsvísu um heilsufar , sjúkdóma , slys , lyfjaávísanir , fæðingar , dánarmein og starfsemi og árangur heilbrigðisþjónustu í samræmi við 8. gr laga um landlækni og lýðheilsu nr. 41 / 2007 . Tilgangur skránna er að afla þekkingar um heilsufar og heilbrigðisþjónustu , hafa eftirlit með þjónustunni , tryggja gæði hennar , meta árangur og nota þær við gerð áætlana um gæðaþróun í heilbrigðisþjónustu og til vísindarannsókna . Heilbrigðisupplýsingasvið ber einnig ábyrgð á framkvæmd reglubundinnar rannsóknar , Heilsa og líðan Íslendinga , sem er mikilvæg uppspretta upplýsinga um heilsu , líðan og lifnaðarhætti landsmanna . Gagnasöfnun og gagnagreiningu embættisins er ætlað að uppfylla margs konar þarfir . Má þar nefna stuðning við stefnu og aðgerðir heilbrigðisyfirvalda , stuðning við heilsueflandi samfélög , nýtingu vegna eftirlitsskyldu embættisins og til almennrar vefbirtingar tölfræði um heilsufar og heilbrigðisþjónustu . Sviðið annast einnig umsóknir um aðgang að gögnum til vísindarannsókna . Sviðið hefur yfirumsjón með upplýsingakerfum embættisins . Það felur í sér ábyrgð á daglegum rekstri vél - og hugbúnaðarkerfa , þróun hugbúnaðar og rafrænna kerfa . Heilbrigðisupplýsingasvið er þátttakandi í fjölbreyttu fjölþjóðasamstarfi á sviði heilbrigðisupplýsinga og ber jafnframt ábyrgð á skilum gagna til alþjóðastofnana á borð við NOMESCO , WHO , OECD o.fl . Slíkt gerir Íslendingum kleift að bera heilsu , líðan og heilbrigðisþjónustu á Íslandi saman við önnur lönd . Á sviði heilbrigðisupplýsinga starfa 12 manns . Sviðsstjóri er Sigríður Haraldsdóttir , netfang shara(hja)landlaeknir.is Markmið Lýðheilsusviðs er að styðja samfélög , skóla og vinnustaði í að skapa aðstæður sem stuðla að heilsu og vellíðan fyrir alla . Áhersla er lögð á samvinnu við sveitarfélög , heilsugæslu , menntastofnanir og aðra hagsmunaaðila til að stuðla að árangursríku lýðheilsustarfi þvert á geira og svið samfélagsins m.a. í gegnum Heilsueflandi samfélag , Heilsueflandi leik - , grunn - og framhaldsskóla og Heilsueflandi vinnustaði . Sviðið vinnur að heilsueflingar - og forvarnarstarfi þar sem unnið er heildstætt með helstu áhrifaþætti heilbrigðis . Unnið er að heilsueflingu m.a. með því að stuðla að hollu mataræði , aukinni hreyfingu , góðum svefni , geðrækt og tannvernd ásamt tóbaks - , áfengis - og vímuvörnum . Þá vinnur sviðið einnig að sjálfsvígsforvörnum og ofbeldis - og slysavörnum . Lýðheilsusvið ásamt sviði heilbrigðisupplýsinga fylgist með stöðu og þróun valinna áhrifaþátta heilbrigðis m.a. með reglulegri vöktun og könnuninni Heilsa og líðan Íslendinga . Unnið er að gerð svæðisbundinna lýðheilsuvísa sem byggja m.a. á þessum gögnum . Sviðið vinnur einnig með stjórn Lýðheilsusjóðs að faglegri úthlutun styrkja . Á sviði lýðheilsu starfa 13 manns . Sviðsstjóri er Dóra Guðrún Guðmundsdóttir , netfang dora(hja)landlaeknir.is Miðstöð rafrænna heilbrigðislausna ber ábyrgð á að þróa og innleiða upplýsingatækni í heilbrigðisþjónustu á öruggan , hagkvæman og skilvirkan hátt og stuðla þannig að góðri og öruggri þjónustu og bættri lýðheilsu á öllum æviskeiðum . Í því felst : Að viðhalda og sjá um stefnu í upplýsingatækni í heilbrigðisþjónustu á landsvísu , í samráði við heilbrigðisyfirvöld og aðra lykilaðila . Að þróa og innleiða rafræna sjúkraskrá í samræmi við þarfir sjúklinga , heilbrigðisstarfsmanna , stjórnenda og stjórnvalda . Að þróa og innleiða aðgang einstaklinga að eigin heilbrigðisupplýsingum um vefinn Mínar síður á heilsuvera.is Að þróa og reka íslenska heilbrigðisnetið ( Hekla ) Að hafa eftirlit með öryggi net - og upplýsingakerfa stofnana í heilbrigðisþjónustu . Markmiðið er að heilbrigðisstarfsmenn hafi öruggan aðgang að sjúkraskrárupplýsingum hvar og hvenær sem þörf krefur , og að einstaklingar hafi ætíð aðgang að eigin heilsufarsupplýsingum . Miðstöð rafrænna heilbrigðislausna stuðlar að auknu öryggi og gæðum sjúkraskrárupplýsingar ásamt því að efla miðlun og úrvinnslu upplýsinga úr rafrænum sjúkraskrárkerfum . Hjá miðstöð rafrænna heilbrigðislausna starfa 7 manns . Einnig sinna ýmsir ráðgjafar og verktakar ákveðnum verkefnum starfseminnar . Teymisstjóri er Ingi Steinar Ingason , netfang ingist(hja)landlaeknir.is Persónuverndarfulltrúi Persónuverndarfulltrúi veitir starfsmönnum ráðgjöf varðandi persónuverndarmál , svarar fyrirspurnum almennings og hefur eftirlit með því að embættið uppfylli skyldur sínar samkvæmt persónuverndarlögum . Sviðið ber ábyrgð á öllum innri rekstri embættisins , svo sem fjársýslu , mannauðsmálum , skjalavörslu , gæða - og öryggismálum , húsnæðismálum , þróun rafrænnar stjórnsýslu , móttöku og símavörslu ásamt útgáfu og miðlun efnis á vef og í öðru formi . Sviðið ber ábyrgð á því að fjármál embættisins séu sýnd samkvæmt góðum bókhaldsvenjum og að raunhæf staða og útkomuspá fyrir rekstur embættisins liggi fyrir minnst ársfjórðungslega . Sviðið ber ábyrgð á því að bregðast við framúrkeyrslu í rekstri og upplýsa framkvæmdastjórn þegar í stað . Sviðið er ráðgefandi gagnvart öðrum sviðum embættisins varðandi mannauðsmál og sér um að reglum ríkisins og samningum milli ríkis og stéttarfélaga sé fylgt . Sviðið ber ábyrgð á húsnæðismálum embættisins og fylgist með því að aðgengi og öryggismál fylgi lögum og reglum og uppfylli kröfur sem gerðar eru til húsnæðis opinberra stofnana . Á sviði rekstar og öryggis starfa 10 manns . Sviðsstjóri er Þórgunnur Hjaltadóttir , netfang thorgunnur(hja)landlaeknir.is Sóttvarnir Sviðið ber ábyrgð á sóttvörnum og að þeim sé háttað í samræmi við sóttvarnalög . Sviðið ber enn fremur ábyrgð á því að veita ráðleggingar á sviði sóttvarna til stjórnvalda , almennings og annarra aðila sem koma að almannavörnum , gera viðbragsáætlanir í samvinnu við almannavarnadeild ríkislögreglustjóra og grípa til opinberra og einstaklingsbundinna aðgerða sem geta hindrað farsóttir í landinu . Sviðið ber ábyrgð á því að skipulegga og fylgjast með almennum bólusetningum í landinu , notkun sýklalyfja og útbreiðslu ónæmra sýkla , veita ráðgjöf þar að lútandi og grípa til aðgerða ef þess gerist þörf . Á sóttvarnasviði starfa 9 manns . Sóttvarnalæknir og sviðsstjóri er Þórólfur Guðnason , netfang thorolfur(hja)landlaeknir.is